Məlik Məhəmməd xan

II Məlik Məhəmməd xan () — Bakı xanı. 1768-1784-cü illərdə hakimiyyətdə olmuşdur.

 Həyatı 
İlk Bakı xanı Mirzə Məhəmmədin üç övladı olmuşdu: Məlik Məhəmməd, Əliqulu və Məhəmmədqulu. Mirzə Məhəmməd xanın 1768-ci ildə ölümündən sonra hakimiyyətə Məlik Məhəmməd xan gəlmişdir.

Məlik Məhəmməd xan Fətəli xanın bacısı Xədicə Bikəylə evlənərək Quba xanlığı ilə münasibətləri yaxşılaşdırmışdı. Bakı xanlığı əslinə baxılsa, Fətəli xanın vassalı idi. Məlik Məhəmməd xan iradəcə zəif olduğundan, xanlığı, demək olar ki, Fətəli xan və bacısı idarə edirdilər.

Məlik Məhəmməd Xədicə Bikəyə evlənəndən sonra Bakı xanlığı Quba xanına xərac verməkdən azad olunmuşdu. Ancaq Fətəli xan tələb etdikdə ona qoşun ayırmağa borclu idi. Məlik Məhəmməd Fətəli xana arxalansa da, Bakı qalasının möhkəmləndirilməsinə xüsusi fikir verirdi. Şəhərin şimal-qərb tərəfində bütün divar boyu xəndəkləri dərinləşdirmiş, bürclərə qırxa yaxın qısa lüləli və başqa toplar düzdürmüşdü. Qoşunun sayı isə 500 nəfərdən artıq deyildi. Məlik Məhəmmədin Xədicə Bikədən iki oğlu olmuşdu: Mirzə Məhəmməd və Əbdürrəhim. Məlik Məhəmməddən sonra yerinə böyük oğlu II Mirzə Məhəmməd taxta oturdu.

 İstinadlar 

 Həmçinin bax 
 Bakı xanlarının siyahısı
 Azərbaycan xanlarının siyahısı

 Xarici keçidlər 
 Bakı xanlarının sarayı 



Kateqoriya:Bakı xanları